कन्नौज संसदीय क्षेत्र से सांसद रहे अखिलेश यादव को मुख्यमंत्री बनने के पद इस्तीफा देना पड़ा था। इससे यह सीट रिक्त हो गई थी। सीट के रिक्त होने के बाद से बराबर अटकलों का माहौल गर्म है कि कन्नौज से चुनाव कौन लड़ेगा। उधर पार्टी पदाधिकारी व कार्यकर्ताओं ने साफ शब्दों में हाईकमान से कहा कि कन्नौज से डिंपल यादव के स्थान पर कोई दूसरा प्रत्याशी मान्य नहीं होगा। अभी हाल में डिंपल यादव को चुनाव लड़ाए जाने के लिए इटावा से लखनऊ तक साइकिल रैली निकाली गई। वहीं कन्नौज से लोकसभा का चुनाव लड़ने के लिए किसी भी पदाधिकारी व कार्यकर्ता ने अपना आवेदन भी नहीं किया। सपा जिलाध्यक्ष कलीम खां ने बताया कि राष्ट्रीय अध्यक्ष मुलायम सिंह यादव कन्नौज आकर डिंपल यादव के चुनाव लड़ने की घोषणा करेंगे। उनका कार्यक्रम 24 मई को निर्धारित हुआ था, लेकिन कुछ कारणों के चलते स्थगित हो गया। उनके कार्यक्रम की तिथि बाद में घोषित की जाएगी।